שחקן הקולנוע ומושל קליפורניה לשעבר ארנולד שוורצנגר, החליף את נשיא ארצות הברית דונלד טראמפ כמנחה תוכנית הריאליטי "המתמחה". כעת, בעקבות הרייטינג הנמוך שליווה את העונה בהנחייתו, שוורצנגר הודיע על פרישתו מהנחיית התוכנית, והאשים את טראמפ בנטישת הצופים.
לדבריו, העובדה שטראמפ המשיך לקבל קרדיט כמפיק "המתמחה", הובילה לחרם מצד הצופים והמפרסמים. ואכן, חמש מתוך שש חברות המפרסמות בתוכנית, אישרו לאתר "The Wrap" כי נטשו את הסדרה. "הבעיה אינה בתוכנית", אמר שוורצנגר בראיון לאתר. "הרבה אנשים אומרים לי כמה הם אוהבים אותה, אבל הם לא מסוגלים לקרוא את השם טראמפ שמזוהה עמה ומקבל כסף מהצלחתה. בשביל הצופים, שמו מותיר טעם רע".
טראמפ ושוורצנגר. עקיצות הדדיותצילום: THOMAS SAMSON PAUL J. RICHARDS/?
בתוכנית, המשודרת ברשת אן־בי־סי מאז 2004, מתמודדים מתחרים זה בזה במשימות בעל אופי כלכלי, והזוכה יקבל משרה באחת החברות של טראמפ ובמשכורת נדיבה. טראמפ נהג להודיע מדי שבוע למתמודדים המודחים כי הם מפוטרים, בציטוט שהפך למזוהה עמו. שוורצנגר השתמש בביטוי "אתה מחוסל", המהדהד את סרטי "שליחות קטלנית" בכיכובו.
טראמפ, שספג ביקורת קשה על החלטתו להישאר כמפיק בפועל בתוכנית במקביל לכהונתו כנשיא ארצות הברית, לא היסס ללעוג לשוורצנגר על הרייטינג הנמוך של העונה הראשונה בהנחייתו, שהיה לדבריו "נמוך אפילו ביחס לעונה ה–14 שלי", והזכיר גם שהשחקן בחר שלא לתמוך בו במרוץ למפלגה הרפובליקנית. "אבל למי אכפת?" כתב. "הוא הצביע להילרי וקייסיק". וטראמפ הוסיף: "שכרו כוכב קולנוע גדול כדי שיחליף אותי, והרייטינג צנח. זה פשוט אסון". הוא אף ביקש מהקהל "התפללו למען ארנולד שהרייטינג יעלה".
בתגובה, העלה שוורצנגר סרטון לטוויטר ואמר: "היי דונלד, למה שלא נחליף עבודות? אתה תשתלט על הטלוויזיה כי אתה מומחה כל כך גדול ברייטינג, ואני אקח את התפקיד שלך? ואז אולי אנשים יוכלו סוף סוף לישון בשקט, הה?"
כצפוי, טראמפ החליט שלא לעבור בשתיקה על ההאשמות בצניחה ברייטינג. לאחר שבילה את הבוקר (שבת) בפרסום שורה של ציוצים שבהם תיאר את הניהול הכושל של אובמה והאשים אותו בציתותים לטלפון הסלולרי שלו, התפנה להגיב לשוורצנגר. "שוורצנגר אינו עוזב את התוכנית מרצונו החופשי. הוא פוטר בשל הרייטינג הפאתטי, לא בגללי. סיום עצוב לתוכנית מדהימה". גם תגובתו של שוורצנגר לא איחרה לבוא. "כדאי שתמצא מישהו אחר שיכתוב עבורך בדיחות", צייץ. "וגם בודק עובדות".